የህዳሴ ግድብ ውሃ ሙሌት ለማከናወን ዝግጅቶች እየተጠናቀቁ ነው
አዲስ አበባ፡- ላለፉት ዘጠኝ ዓመታት በግንባታ ሂደት ላይ የሚገኘውን የታላቁ ህዳሴ ግድብን የመጀመርያ ውሃ ሙሌት ለማከናወን የሚያስችሉ የዝግጅት ሥራዎች መከናወናቸውን የታላቁ ህዳሴ ግድብ ፕሮጀክት ሥራ አስኪያጅ ገለጹ፡፡ 
ሥራ አሲኪያጁ ኢንጅነር ክፍሌ ሆሮ ለአዲስ ዘመን ጋዜጣ እንደገለጹት፤ በመጪዎቹ የክረምት ወራት የህዳሴ ግድብ ውሃ መያዝ እንደሚጀምር በመንግሥት የተሰጠውን አቅጣጫ መሰረት በማድረግ ልዩ ልዩ የግንባታና የሃይድሮሊክ ስትራክቸር ሥራዎች ተገባደው ለውሃ ሙሌት ሥራው ዝግጅት እየተደረገ ነው፡፡ 
በመጪዎቹ የክረምት ወራት የውሃ ሙሌትን ለማከናወን የግድቡ ግንባታ 560 ሜትር ላይ መድረስ ስለሚገባው ይህንኑ የማከናወን ሥራ እየተገባደደ መሆኑን ሥራ አስኪያጁ ጠቅሰው፤ የግድቡን ጎንና ጎን ወደ 572 ከፍታ ላይ ለማድረስ ሥራዎችም እየተከናወነ መሆኑን አስረድተዋል።እነዚህ የግንባታ ሥራዎችም በአሁኑ ሰዓት እየተጠናቀቁ ሲሆን፤ ከውሃ ማስተላለፊያ ጋር የተገናኙ የብረታብረትና የአሸንዳ ሥራዎችም በመፋጠን ላይ መሆናቸውንም ገልጸዋል፡፡ 
ከክረምቱ በፊት የቅድመ ሥራዎችን በማከናወን ክረምቱ እንደገባ የውሃ ሙሌት ሥራውን ማከናወን የሚቻልበት ዝግጅት መደረጉን ያወሱት ሥራ አስኪያጁ፤ ሃይድሮሊክ ስቲል ስትራክቸር ግንባታው ላይ ከፍተኛ ትኩረት የተሰጠ በመሆኑ ከመጀመርያው ውሃ ማቆር ሥራ ጋር የተገናኙት የዩኒት 9 እና 10 ሥራዎች በከፍተኛ ትኩረት እየተሠሩ መሆናቸውን አስረድተዋል፡፡ 
ከዚህም ጎን ለጎን ከቅድመ ኃይል ማመንጫ ጋር የሚያያዘው የጄኔሬተር ተርባይን በኮንክሪት የመሙላት ሥራዎች እየተከናወኑ ሲሆን፤ የጄኔሬተር ገጠማ ሥራዎችም በመከናወን ላይ መሆኑን አመልክተዋል፡፡ 
በተለይም የታላቁ ህዳሴ ግድብ ግንባታ ከብረታ ብረትና ኢንጂነሪንግ ኮርፖሬሽን ተነጥቆ አቅም ላላቸው ሌሎች ኮንትራክተሮች ከተሰጠ በኋላ የተሠሩት ሥራዎች አመርቂ መሆናቸውና በአሁኑ ወቅትም የሃይድሮሊክ ሥራው ከ45 በመቶ በላይ መድረሱን ሥራ አስኪያጁ አስገንዝበዋል። በሜቴክ የነበረው የሃይድሮሊክ ስቲል ስትራክቸር ሥራዎች ጥራታቸውን ያልጠበቁና ብየዳቸውም በሙያዊ መንገድ የተገጠሙ ባለመሆናቸው እንዲነሱ ተደርጎ ዳግመኛ እንዲገነቡ በመደረግ ላይ መሆናቸውንም አመልክተዋል።ይህም በመሆኑ በመጪው የክረምት ወራት ለሚደረገው ውሃ ሙሌት ሥራ የተሻለ አቅም መፍጠሩን አስረድተዋል፡፡ 
ይህ ሥራ በኮሮና ቫይረስ ምክንያት እንዳይደናቀፍም በሀገር አቀፍ ደረጃ የጤና ሚኒስቴር በሚሰጠው መመርያ መሰረት እጅን አዘውትሮ በሳሙናና በውሃ መታጠብ፤አካላዊ እርቀትን መጠበቅና የፊት መሸፈኛ ጭንብል ማድረግ የመሳሰሉት መመርያዎችን ሙሉ በሙሉ ተግባራዊ በማድረግ በፕሮጀክቱ ውስጥ የሚሠሩትን ባለሙያዎች ከበሽታው ለመጠበቅ ጠንካራ ሥራዎች እየተሠሩ መሆኑንም ኢንጂነር ክፍሌ ጠቁመዋል፡፡ 
ኢንጅነር ክፍሌ አክለውም የኮሮና ቫይረስ ወደ ፕሮጀክቱ ክልል ውስጥ ከውጭ እንዳይገባ ከፍተኛ ክትትል እየተደረገ መሆኑንና ማንኛውም ሰው ወደ ህዳሴ ግድብ ሲመጣ ለ14 ቀናት በለይቶ ማቆያ እንዲቆይ በማድረግ ከቫይረሱ ነፃ መሆኑ ከተረጋገጠ በኋላ ከሠራተኞች ጋር እንደሚቀላቀል ገልጸዋል፡፡ 
በአሁኑ ወቅት ሰባት ሺ የሚጠጉ ሠራተኞች በግንባተው ውስጥ እየተሳተፉ ሲሆን፤ በሽታው ድንገት ቢከሰትም ሠራተኞቹን ለማከም የሚያስችሉ የመቆያ ስፍራዎችና የህክምና አገልግሎት መስጫ ተቋማት ግንባታ እየተከናወነ መሆኑንም አስረድተዋል፡፡ 
የግድቡ ግንባታም በታቀደው መሰረት እየተከናወነ መሆኑንና በአሁኑ ወቅትም አጠቃላይ የግድቡ ግንባታ 73 ነጥብ 7 በመቶ መድረሱን ሥራ አስኪያጁ ገልጸዋል፡፡ 
ግብፅ የሕዳሴው ግድብ የውሃ ሙሌት ሥራ ከ12 እስከ 20 ዓመት እንዲሆን፣ ኢትዮጵያም በዓመት 40 ቢሊዮን ሜትር ኪዮብ ውሃ እንድትለቅ እንዲሁም የአስዋን ግድብ የውሃ መጠን ከምድር ወለል በላይ 165 ሜትር ላይ ሲደርስ የሕዳሴው ግድብ ዋና ሥራ ውሃ መልቀቅ ብቻ እንዲሆን ያቀረበችውን ምክረ ሃሳብ ኢትዮጵያ ውድቅ ማድረጓ ይታወሳል።አዲስ ዘመን ግንቦት 29/2012እስማኤል አረቦ